**IMPLEMENTACIJA OECD STANDARDA AVTOMATIČNE IZMENJAVE INFORMACIJ O FINANČNIH RAČUNIH IN**

**DIREKTIVE SVETA 2014/107/EU**

**Tehnično navodilo o obliki in načinu**

**dostave informacij o finančnih računih**

**poročevalskih finančnih institucij Finančni upravi RS**

**Tehnični protokol**

**OKTOBER 2020**

**Vsebina**

[**1** **Uvod** 2](#_Toc54688583)

[**2** **Vrste sporočil** 3](#_Toc54688584)

[2.1 Začetno sporočilo 3](#_Toc54688585)

[2.2 Popravljalno sporočilo 5](#_Toc54688586)

[2.2.1 Pravila pri poročanju stornacij 5](#_Toc54688587)

[2.3 Ničelno sporočilo 6](#_Toc54688588)

[**3** **Poimenovanje elementov sporočila** 6](#_Toc54688589)

[3.1 Poimenovanje sporočila 6](#_Toc54688590)

[3.2 Poimenovanje posameznih zapisov sporočila 7](#_Toc54688591)

[**4** **Predmet in način izmenjave podatkov** 8](#_Toc54688592)

[4.1 Spletne storitve za izmenjavo podatkov 8](#_Toc54688593)

[4.1.1 Metoda SendPackage 8](#_Toc54688594)

[4.1.2 Metoda ReceivePackage 10](#_Toc54688595)

[4.2 Povratna informacija od FURS 10](#_Toc54688596)

[4.3 Primeri scenarijev izmenjave CRS sporočil 12](#_Toc54688597)

[4.3.1 Pošiljanje začetnih podatkov 12](#_Toc54688598)

[4.3.2 Pošiljanje popravkov 13](#_Toc54688599)

[**5** **Tretje osebe kot ponudniki storitev** 14](#_Toc54688600)

[5.1 Pridobitev digitalnega in strežniškega potrdila 14](#_Toc54688601)

[5.2 Način oddaje obrazca 14](#_Toc54688602)

[**6** **Priloge** 15](#_Toc54688603)

# 

# Uvod

Tehnično navodilo o obliki in načinu dostave informacij o finančnih računih poročevalskih finančnih institucij Finančni upravi RS (v nadaljnjem besedilu:Tehnični protokol) podrobneje definira obliko in način dostave informacij v skladu z Navodilom o obliki, vsebini in načinu dostave informacij o finančnih računih poročevalskih finančnih institucij Finančni upravi Republike Slovenije (v nadaljnjem besedilu: Navodilo o dostavi). V dokumentu so definirani obvezni formati posameznih podatkov, obvezna poimenovanja, veljavne kombinacije podatkov, veljavni scenariji dostave ter potrjevanje sprejema podatkov na strani Finančne uprave RS (v nadaljevanju: FURS).

# Vrste sporočil

## Začetno sporočilo

Začetno sporočilo se uporablja, ko poročevalska finančna institucija (v nadaljnjem besedilu: poročevalska FI) prvič poroča podatke o finančnih računih za določeno poročevalsko obdobje. Pri tem se mora za oznako vrste sporočila (MessageTypeIndic) uporabiti vrednost »CRS701«. Rok za prvo poročanje za določeno poročevalsko obdobje je do 31. 5.[[1]](#footnote-2) tekočega leta za podatke preteklega poročevalskega obdobja. Poročevalsko obdobje je koledarsko leto, za katerega se podatki poročajo. Opisi v nadaljevanju besedila veljajo za poročanje podatkov za določeno poročevalsko obdobje, za katerega se podatki poročajo.

Telo začetnega sporočila je sestavljeno iz dveh sklopov XML elementov in sicer:

* ReportingFI (sklop Poročevalska FI)
* ReportingGroup (sklop Poročevalska skupina), ki jo sestavlja eno ali več poročil o računih (AccountReport)

Sklop ReportingFI ima le en zapis, v katerem se nahajajo matični podatki poročevalske FI. ReportingGroup pa ima lahko več zapisov in sicer po enega za vsak račun, o katerem se poroča (AccountReport). O istem računu poročevalska FI za določeno poročevalsko obdobje lahko poroča le v enem začetnem sporočilu.

Vsak zapis ima svoj enoumni identifikator (element DocRefId) ter oznako vrste zapisa (element DocTypeIndic). Oznaka vrste zapisa (DocTypeIndic) v sklopu Poročevalska FI mora imeti pri prvem poročanju podatkov za določeno Obdobje poročanja (ReportingPeriod) vrednost »OECD1« (glej razdelek 3.2).

Za vsako posredovano sporočilo FURS poročevalski FI vrne statusno sporočilo, ki vsebuje potrditev ali zavrnitev prejetega sporočila od poročevalske FI (glej razdelek 4.2). Nadaljnje poročanje vrednosti elementov DocRefID in DocTypeIndic znotraj sklopa Poročevalska FI (ReportingFI) za določeno poročevalsko obdobje je odvisno od tega, ali poročevalska FI s strani FURS prejme potrditveno ali zavrnitveno statusno sporočilo:

1. **Prejem potrditvenega statusnega sporočila na posredovano začetno sporočilo**

V kolikor je poročevalska FI uspešno poročala (v skladu s CRS XML shemo) svoje matične podatke ter podatke o finančnih računih, bo s strani FURS prejela potrditveno statusno sporočilo.

V kolikor poročevalska FI naknadno, po prejemu potrditvenega statusnega sporočila s strani FURS, ugotovi, da nekaterih podatkov o finančnih računih ni poročala, te podatke poroča v novem začetnem sporočilu. Pri tem se mora za oznako Vrste sporočila (MessageTypeIndic) uporabiti »CRS701«, za oznako Vrste zapisa (DocTypeIndic) v sklopu Poročevalska FI (ReportingFI) pa se mora uporabiti vrednost »OECD0«. Pri identifikaciji zapisa (DocRefID) se mora uporabiti ista vrednost, kot jo je poročevalska FI uporabila v že posredovanem začetnem sporočilu, za katerega je s strani FURS prejela potrditveno statusno sporočilo. Navedeno velja ob pogoju, da se matični podatki o poročevalski FI niso spremenili in se ne popravljajo.

V primeru, da poročevalska FI po prejemu potrditvenega statusnega sporočila s strani FURS ugotovi, da je v posredovanem začetnem sporočilu poročala napačne ali nepopolne podatke in jih želi popraviti, mora postopati, kot je opisano v poglavju 2.2.

1. **Prejem zavrnitvenega statusnega sporočila na posredovano začetno sporočilo**

V primeru zavrnitvenega statusnega sporočila, je potrebno ločiti dve situaciji:

1. *prejem zavrnitvenega statusnega sporočila na posredovano začetno sporočilo*

V kolikor poročevalska FI ni uspešno poročala (v skladu s CRS XML shemo) svojih matičnih podatkov ter podatkov o finančnih računih, bo s strani FURS prejela zavrnitveno sporočilo, ki bo vsebovalo seznam in opis kod napak. Poročevalska FI mora napake odpraviti in ponovno oddati začetno sporočilo, v katerem se mora za oznako Vrste sporočila (MessageTypeIndic) uporabiti vrednost »CRS701«, pri oznaki Vrsta zapisa (DocTypeIndic) pa se mora uporabiti vrednost »OECD1«. Pri identifikaciji zapisa (DocRefID) se lahko uporabi poljubna enolična oznaka zapisa, ki je lahko enaka vrednosti posredovani v predhodno posredovanem sporočilu, saj poročevalska FI še ni uspešno poročala svojih matičnih podatkov. Navedeno postopanje velja vse do trenutka, dokler poročevalska FI ne prejme potrditvenega statusnega sporočila s strani FURS. Ne glede na navedeno se mora pri vsakem pošiljanju sporočila na FURS uporabiti novo enolično oznako sporočila (MessageRefID).

1. *prejem zavrnitvenega statusnega sporočila v primeru, ko je poročevalska FI s strani FURS na določeno posredovano začetno sporočilo predhodno že prejela potrditveno statusno sporočilo*

V primeru, da poročevalska FI s strani FURS na eno od predhodno posredovanih sporočil že prejme potrditveno statusno sporočilo, nato pa na novo (dodatno) posredovano začetno sporočilo prejme zavrnitveno sporočilo, mora prav tako odpraviti napake, ki so navedene v zavrnitvenem statusnem sporočilo ter ponovno oddati začetno sporočilo. V tem primeru mora za oznako Vrste sporočila (MessageTypeIndic) uporabiti vrednost »CRS701«, pri oznaki Vrste zapisa (DocTypeIndic) v okviru skopa Poročevalska FI pa se mora uporabiti vrednost »OECD0«. Pri identifikaciji zapisa (DocRefID) se mora uporabiti ista vrednost zapisa, kot jo je poročevalska FI že uporabila v posredovanem začetnem sporočilu, za katerega je s strani FURS prejela potrditveno statusno sporočilo. Navedeno velja ob pogoju, da se matični podatki o poročevalski FI niso spremenili in se ne popravljajo, ter da se sporočilo nanaša na isto obdobje poročanja kot sporočilo, za katerega je poročevalska FI že prejela potrditveno statusno sporočilo.

## Popravljalno sporočilo

Popravljalno sporočilo se uporablja za popravljanje že poslanih podatkov določenega poročevalskega obdobja (za katere je poročevalska FI s strani FURS prejela potrditveno statusno sporočilo), pri čemer se za oznako vrste sporočila (MessageTypeIndic) uporabi vrednost »CRS702«. Popravki podatkov se na FURS implementirajo na način, da se obstoječi podatki prepišejo s popravki oziroma se obstoječi podatki razveljavijo. Zato je mogoče popravljanje le zadnjih veljavnih podatkov, za katere je poročevalska FI prejela potrditveno statusno sporočilo.

Telo popravljalnega sporočila je po svoji strukturi popolnoma enako začetnemu sporočilu. Sestavljeno je iz sklopov ReportingFI in ReportingGroup, ki vsebuje enega ali več zapisov Poročilo o računu (AccountReport). Razlika v strukturi je le v specifikaciji zapisa, kjer ima vsak zapis poleg enoumnega identifikatorja (DocRefId) in oznake zapisa (DocTypeIndic), ki ima vrednost »OECD3« (oznako za storno zapis), še element CorrDocRefId, ki mora vsebovati DocRefId tistega zapisa, ki ga popravljalni zapis popravlja.

Vsi popravki, ki jih želi poročevalska FI uveljaviti, morajo biti izvedeni na nivoju popravkov posameznih zapisov, ker se edino zapisi pri implementaciji popravkov prepišejo z novimi popravljalnimi zapisi. Ni možno popravljati le delov zapisov, ker je najmanjša korekcijska enota en zapis.

V popravljalnem sporočilu se lahko nahajajo le popravljalni zapisi predhodno uspešno poslanih zapisov. Zapisov, ki se jih ne želi popravljati, se v popravljalnem sporočilu ne pošilja še enkrat. Edina izjema je pošiljanje sklopa ReportingFI, ki se ga pošlje z enakim DocRefId, kot je bil poslan prvič oz. v začetem sporočilu, za katerega je bilo s strani FURS vrnjeno potrditveno statusno sporočilo, ter z vrednostjo DocTypeIndic »OECD0«.

Popravke se pošilja v primeru:

* ko po opravljenem poročanju in prejetem potrditvenem statusnem sporočilu, poročevalska FI ugotovi, da so bili poročani podatki pomanjkljivi oz. nepravilni,
* ko FURS ugotovi, da so bili poročani podatki pomanjkljivi oz. nepravilni in zahteva popravek.

Dokument s primeri poročanih sporočil je objavljen na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije.

### Pravila pri poročanju stornacij

Stornacije oz. razveljavitve se uporabljajo v primeru, če se želi razveljaviti že uspešno poslane podatke v sklopu Poročevalska FI (ReportingFI) in/ali zapise Poročilo o računu (AccountReport) znotraj sklopa Poročevalska skupina (ReportingGroup).

Če Poročevalska FI želi razveljaviti nekaj že poročanih zapisov, ki se navezujejo na isto poročevalsko obdobje, pošlje popravljalno sporočilo, pri čemer se za oznako vrste sporočila (MessageTypeIndic) uporabi vrednost »CRS702«. Poročevalska FI v popravljalnem sporočilu ponovi Sklop Reporting FI (če se matični podatki poročevalske FI ne spremenijo, ima DocTypeIndic zapisa vrednost »OECD0«, vrednost DocRefId pa je enaka vrednosti DocRefId poročani v začetem sporočilu, za katerega je bilo s strani FURS vrnjeno potrditveno statusno sporočilo). V sklopu ReportingGroup pa navede vse podatke tistih zapisov (AccountReport), ki jih želi razveljaviti, element DocTypeIndic zapisa AccountReport ima v tem primeru vrednost »OECD3«.

Stornacija sklopa ReportingFI razveljavi tudi vse zapise AccountReport znotraj sklopa ReportingGroup, ki se navezujejo na isto poročevalsko obdobje (tudi tiste, ki so bili eventualno uspešno poslani v kakšnem prejšnjem sporočilu in se navezujejo na isto poročevalsko obdobje). Stornacije sklopa ReportingFI za določeno poročevalsko obdobje ni možno uveljaviti brez hkratne ali predhodne stornacije vseh zapisov AccountReport, ki se nanašajo na isto poročevalsko obdobje.

Stornacije se lahko izvaja samo na zadnjem veljavnem in uspešno sprejetem zapisu. Storno zapisa je podoben popravljalnemu zapisu in mora vsebovati vse podatke iz zapisa, ki se ga razveljavlja. Element DocRefId je enoumen identifikator storno zapisa. Element CorrDocRefId v tem primeru vsebuje DocRefId predhodno poslanega zapisa, ki se ga želi stornirati, element DocTypeIndic pa vsebuje vrednost »OECD3« (oznako za storno zapis).

Če so bili podatki za določeno poročevalsko obdobje poročani v več začetnih sporočilih, se jih lahko razveljavi tudi v več popravljalnih sporočilih, vendar je možno le v zadnjem takem sporočilu razveljaviti sklop Reporting FI (takrat bo njegov DocTypeIndic imel vrednost »OECD3«, v vseh ostalih oz. predhodnih popravljalnih sporočilih s stornacijami sklopov Account Report, bo DocTypeIndic sklopa Reporting FI imel vrednost »OECD0« oz. »OECD2«, če se matični podatki poročevalske FI spremenijo).

## Ničelno sporočilo

Če poročevalska FI za določeno poročevalsko obdobje po izvedbi postopkov dolžne skrbnosti ni identificirala računov, o katerih se poroča, mora poslati ničelno sporočilo (Zero Data Message). Shema ničelnega sporočila je objavljena na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije.

# Poimenovanje elementov sporočila

## Poimenovanje sporočila

**Element MessageRefId**

MessageRefId mora biti sestavljen iz:

* davčne številke Poročevalske FI,
* leta, za katerega se podatki poročajo ter
* enoumne identifikacijske številke, ki jo generira Poročevalska FI.

Posamezni deli elementa morajo biti ločeni z znakom »\_« (podčrtaj).

Primer:

12345678\_2016\_000012

Vsako poslano sporočilo mora vsebovati drugačno vrednost elementa MessageRefId, tudi če je bilo morda predhodno poslano sporočilo s strani FURS zavrnjeno.

V primeru pošiljanja statusnega sporočila (Status MSG) s strani FURS bo element MessageRefId statusnega sporočila vseboval niz »FURS\_»enoumen identifikator««. Element CorrMessageRefId statusnega sporočila pa bo vseboval vrednost MessageRefId tistega sporočila, na katerega se nanaša.

## Poimenovanje posameznih zapisov sporočila

Elementi, ki definirajo posamezen zapis, so **DocTypeIndic**, **DocRefid** in **CorrDocRefId**.

Element **DocTypeIndic** vsebuje oznako vrste zapisa oz. vrste poslanih podatkov bodisi znotraj sklopa ReportingFI ali zapisa AccountReport, ki je znotraj sklopa ReportingGroup. Možne oznake so:

|  |  |
| --- | --- |
| »OECD0« - | Podatki se ponovno pošiljajo. Ta oznaka je veljavna le pri elementu ReportingFI, kadar se znotraj popravljalnega sporočila popravljajo in/ali stornirajo le podatki o računu (AccountReport) oziroma znotraj začetnega sporočila, ko finančna institucija po že uspešno oddanem začetnem sporočilu za določeno obdobje poročanja pošlje podatke o računih, o katerih še ni poročala. Matični podatki poročevalske FI se samo ponovijo oz. so identični že poslanim podatkom v originalnem sporočilu. |
| »OECD1« - | Pošiljajo se začetni podatki. |
| »OECD2« - | Pošiljajo se popravki predhodno poslanih podatkov. |
| »OECD3« - | Predhodno poslani podatki se razveljavijo (stornirajo). Razveljavijo se lahko samo neposredno predhodno poslani podatki. |

Dovoljene kombinacije vrednosti elementa DocTypeIndic v zapisu ReportingFI ter zapisih AccountReport znotraj enega popravljalnega sporočila so naslednje (označene z »X«):

|  |  | **AccountReport** | | | |
| --- | --- | --- | --- | --- | --- |
|  |  | **OECD1** | **OECD2** | **OECD3** | **OECD0** |
| **Reporting FI** | **OECD1** |  |  |  |  |
| **OECD2** |  | X | X |  |
| **OECD3** |  |  | X |  |
| **OECD0** |  | X | X |  |

Iz zgornje tabele je razvidno, da se lahko v sporočilu nahajajo popravki in/ali razveljavitve zapisov obeh sklopov: ReportingFI in AccountReport. V primerih popravkov/razveljavitev le zapisov sklopa AccountReport je potrebno ponoviti pošiljanje originalnih podatkov iz sklopa ReportingFI (oznaka »OECD0«). V primeru razveljavljanja vseh zapisov sklopa AccountReport je treba nujno razveljaviti tudi zapis ReportingFI. Veljavno sporočilo mora vsebovati en zapis ReportingFI ter vsaj en zapis sklopa AccountReport. Če poročevalska FI nima podatkov za tvorbo poročila o računu (AccountReport), mora poslati ničelno sporočilo (Zero Data Message).

Posamezni zapisi sklopov ReportingFI in AccountReport morajo vsebovati elemente za identifikacijo zapisa in sicer:

* **DocRefId** - Enoumna identifikacija zapisa v začetnem in popravljalnem

sporočilu.

* **CorrDocRefId** - Identifikacija (DocRefId) predhodno poslanega zapisa, ki ga ta zapis popravlja ali razveljavlja.

Oznaka za enoumno identifikacijo zapisa (DocRefId) mora biti sestavljena iz:

* davčne številke poročevalske FI (8 mestno število),
* ločila (znak »\_«),
* enoumnega identifikatorja (identifikator je katerikoli niz znakov, ki omogoča enoumno identifikacijo zapisa) – določi ga poročevalska FI.

Primer:

12345678\_000012

# Predmet in način izmenjave podatkov

Izmenjava podatkov med poročevalskimi FI in FURS se izvaja prek spletnega servisa (SOAP/WS). Identifikacija uporabnikov se izvaja s kvalificiranim digitalnim potrdilom poročevalskih FI in FURS. Digitalno potrdilo morajo institucije pridobiti pri enem izmed pooblaščenih overiteljev (Ministrstvo za javno upravo, Nova Ljubljanska banka d.d., Pošta Slovenije d.o.o. in Halcom d.d.) in same registrirati v sistemu eDavki (navodilo za registracijo strežniškega potrdila v sistemu eDavki je objavljeno na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije). Spletni servis je nameščen na portalu eDavki FURS in ga poročevalske FI (odjemalci) v vseh primerih kličejo iz svojih aplikacij.

## Spletne storitve za izmenjavo podatkov

Za izmenjavo podatkov FURS zagotovi spletne storitve ZBS\_B2BService (SendPackage, ReceivePackage, AckPackage) v vlogi ponudnika storitve v skladu s komunikacijskim standardom ZBS\_B2B verzijo 2.12 (ali višjo), katerega tehnična specifikacija je priloga tega dokumenta. Poročevalske FI lahko dostopajo do spletne storitve ZBS\_B2BService preko ZBS\_B2B aplikacije ali pa v ta namen razvijejo svojo informacijsko rešitev. Za dodatne informacije glede uporabe spletne storitve ZBS\_B2BService se poročevalske FI obrnejo na Združenje bank Slovenije.

Ne glede na način dostopanja do spletne storitve ZBS\_B2BService so Poročevalske FI v vlogi navadnega odjemalca in pošiljajo sporočila FURS-u preko metode »SendPackage«. Povratne informacije (statusno sporočilo) pridobijo poročevalske FI s klicem metode »ReceivePackage«, sprejem pa potrdijo z metodo »AckPackage«.

Tehnični parametri izmenjave (urnik izmenjave podatkov, velikost datoteke, prenos datoteke po delih, itd.), naslov spletnega servisa FURS in javni ključ portala eDavki so definirani v B2B profilu, ki je objavljen na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije.

### Metoda SendPackage

Metoda omogoča finančnim institucijam, da posredujejo predmet izmenjave tj. datoteko z XML sporočilom (dokument) v skladu z veljavno CRS shemo in Navodilom o dostavi. Vsebina vseh XML datotek mora biti zapisana v skladu s standardom UTF-8. Vrednost parametra »packageType« v klicu metode »SendPackage« mora biti »FURSCRS«. Pri klicu metode SendPackage FURS vrača parameter »messageResult« z dvema elementoma in sicer »statusId« ter »errorMesssage«. Za vsak uspešno prejet dokument FURS vrne »statusId«=OK«. V primeru nepravilnega parametra packageType FURS vrne »statusId«= »UnsupportedPackageType«. V primeru napačnega poimenovanja ali kakršnekoli druge napake pri prejemu dokumenta FURS vrne »statusId«=Error ter opis napake v elementu »errorMesssage«.

**Podpis datoteke**

Vsaka izmenjana datoteka mora biti elektronsko podpisana in kompresirana s pomočjo PKZIP algoritma. Digitalen podpis je implementiran v vmesniku ZBSB2B (parameter signedFileHashSHA1RSA). V primeru uporabe ZBSB2B aplikacije je potrebno aplikacijo nadgraditi na verzijo 2.12 (ali višjo) in vklopiti digitalen podpis (podrobnosti so opisane v uporabniških navodilih aplikacije na spletni strani <http://www.zbs-giz.si/zdruzenje-bank.asp?StructureId=1200>). Povratna sporočila (statusna sporočila) so podpisana s certifikatom FURS.

Podpisovanje sporočil mora biti v skladu s tehnično specifikacijo ZBS\_B2B komunikacijskega standarda. Potrdila za podpisovanje (javni ključi) se izmenjajo preko profilov (element profila je SignatureCertificate).

**Poimenovanje datoteke**

Vsaka poslana datoteka mora biti enoumno poimenovana, tudi če je bila morda predhodno poslana datoteka s strani FURS zavrnjena.

V primeru uporabe spletne storitve ZBS\_B2BService **z lastno informacijsko rešitvijo**, mora biti ime datoteke sestavljeno iz elementov, ki tvorijo parameter »packageId« in ki so navedeni v spodnji tabeli:

|  |  |  |
| --- | --- | --- |
| Element | Število mest | Vsebina |
| Področje izmenjave | 3 | CRS |
| Davčna številka poročevalske FI | 8 | 8 mestna veljavna davčna številka |
| Datum in ura | 17 | YYYYMMDDhhmmsssss |

Ločilo med posameznimi elementi je znak »-«.

Primer:

CRS-12345678-20161003083540125

Vrednost parametra »packageType« mora biti »FURSCRS«.

V primeru uporabe spletne storitve ZBS\_B2BService **z informacijsko rešitvijo ZBSB2B,** mora biti ime datoteke (brez pripone) sestavljeno iz elementov:

|  |  |
| --- | --- |
| Deli imena datoteke | Vsebina |
| IDFURS | Enolični identifikator FURS pri zavezancu za poročanje |
| FURSCRS | Vrsta sporočila |

kjer je ločilo med posameznimi elementi znak »­\_«, ter elementi (parametra »packageId«):

|  |  |  |
| --- | --- | --- |
| Element | Število mest | Vsebina |
| Področje izmenjave | 3 | CRS |
| Davčna številka poročevalske FI | 8 | 8 mestna veljavna davčna številka |
| Datum in ura | 17 | YYYYMMDDhhmmsssss |

kjer je ločilo med posameznimi elementi znak »-«.

Primer:

IDFURS\_FURSCRS\_CRS-12345678-20161003083540125

Če datoteka ne bo poimenovana v skladu z zgoraj navedenim, bo FURS vrnil status »statusId«, ki je različen od OK, in smatral, da od poročevalske FI ni dobil ničesar oz. bo ignoriral prejet dokument (evidentirana bo le napaka ob sprejemu). Poročevalska FI mora v tem primeru odpraviti napako ter ponovno poimenovati in poslati datoteko.

### Metoda ReceivePackage

Poročevalske FI pridobijo povratno informacijo (statusno sporočilo) od FURS preko metode »ReceivePackage«, ki jo morajo asinhrono klicati iz svojih aplikacij. Klic metode »ReceivePackage« je potrebno ponavljati (periodično enkrat na dan) vse dokler poročevalska FI ne dobi statusnega sporočila od FURS. Za potrditev prejema tega statusnega sporočila prevzetega preko metode »ReceivePackage« mora poročevalska FI klicati še metodo »AckPackage«.

## Povratna informacija od FURS

Po uspešnem prevzemu datoteke poročevalske FI bo FURS validiral CRS poročila in pripravil povratno informacijo v obliki statusnega sporočila (Status MSG) v skladu s shemo za statusna sporočila, ki se nahaja na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije.

Statusno sporočilo mora poročevalska FI obvezno prevzeti od FURS z uporabo metode ReceivePackage/AckPackage. Za potrditev prejema tega statusnega sporočila prevzetega preko ReceivePackage poročevalska FI obvezno kliče metodo AckPackage. Na ta način bo poročevalska FI potrdila prejem statusnega sporočila.

Statusno sporočilo bo vsebovalo potrditev ali zavrnitev prejetega sporočila od poročevalske FI s strani FURS. V primeru, da bo FURS poročevalski FI poslal potrditveno statusno sporočilo, pomeni, da je poročevalska FI poročala v skladu z Navodili o dostavi.

Zavrnitev sporočila s strani FURS pomeni, da mora poročevalska FI odpraviti vse napake, ki jih navaja zavrnitveno statusno sporočilo ter kreirati in poslati novo sporočilo s podatki o finančnih računih, sicer bo FURS smatral, da poročevalska FI ni poročala oz. ni v celoti izpolnila svojih obveznosti, ki jih določa 255.č člen ZDavP-2. Razlogi, zaradi katerih lahko FURS zavrne prejeto sporočilo od poročevalske FI, so naslednji:

* prejeto sporočilo ni v skladu z veljavno shemo,
* prejeto sporočilo ni v skladu z Navodilom o dostavi,
* prejeto sporočilo ni v skladu s Tehničnim protokolom,
* vsebina prejetega sporočila ni v skladu s poslovnimi pravili,
* prejeto sporočilo ni v skladu s poslovnim tokom izmenjave podatkov (sporočilo s popravki prejeto brez predhodnega prejema sporočila z začetnimi podatki, prejetemu sporočilu z začetnimi podatki sledi ničelno sporočilo ipd.).

V primeru zavrnitve prejetega sporočila bo zavrnitveno statusno sporočilo vsebovalo seznam kod napak ter opis posameznih napak. Seznam kod napak se nahaja na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije.

## Primeri scenarijev izmenjave CRS sporočil

### Pošiljanje začetnih podatkov

|  |
| --- |
| **Brez napak** |

FURS

Poročevalska FI

SendPackage (InitialDataMSG)

ReceivePackage ()

Status MSG (Accepted)

AckPackage ()

|  |
| --- |
| **Z napako** |

FURS

Poročevalska FI

SendPackage (InitialDataMSG\_1)

ReceivePackage (1)

Status MSG\_1 (Rejected)

AckPackage (1)

SendPackage (InitialDataMSG\_2)

ReceivePackage (2)

Status MSG\_2 (Accepted)

AckPackage (2)

### Pošiljanje popravkov

|  |
| --- |
| **Z vmesno napako** |

FURS

Poročevalska FI

SendPackage (InitialDataMSG\_1)

ReceivePackage (1)

Status MSG\_1 (Accepted)

AckPackage (1)

SendPackage (CorrlDataMSG\_2)

ReceivePackage (2)

Status MSG\_2 (Rejected)

AckPackage (2)

SendPackage (CorrlDataMSG\_3)

ReceivePackage (3)

Status MSG\_3 (Accepted)

AckPackage (3)

# Tretje osebe kot ponudniki storitev

Zakon o davčnem postopku (Uradni list RS, št. [13/11](http://www.uradni-list.si/1/objava.jsp?sop=2011-01-0553) – uradno prečiščeno besedilo, [32/12](http://www.uradni-list.si/1/objava.jsp?sop=2012-01-1402), [94/12](http://www.uradni-list.si/1/objava.jsp?sop=2012-01-3643), [101/13](http://www.uradni-list.si/1/objava.jsp?sop=2013-01-3676) – ZDavNepr, [111/13](http://www.uradni-list.si/1/objava.jsp?sop=2013-01-4127), [25/14](http://www.uradni-list.si/1/objava.jsp?sop=2014-01-0961) – ZFU, [40/14](http://www.uradni-list.si/1/objava.jsp?sop=2014-01-1619) – ZIN-B, [90/14](http://www.uradni-list.si/1/objava.jsp?sop=2014-01-3647), [91/15](http://www.uradni-list.si/1/objava.jsp?sop=2015-01-3571), [63/16](http://www.uradni-list.si/1/objava.jsp?sop=2016-01-2685), [69/17](http://www.uradni-list.si/1/objava.jsp?sop=2017-01-3269), [13/18](http://www.uradni-list.si/1/objava.jsp?sop=2018-01-0544) – ZJF-H, [36/19](http://www.uradni-list.si/1/objava.jsp?sop=2019-01-1628) in [66/19](http://www.uradni-list.si/1/objava.jsp?sop=2019-01-2928)) - nadaljnjem besedilu ZdavP-2) v [255.e](http://www.pisrs.si/Pis.web/pregledPredpisa?id=ZAKO4703) členu določa, da lahko minister, pristojen za finance, določi, da se poročevalskim finančnim institucijam Slovenije dovoli uporaba storitev tretjih oseb kot ponudnikov storitev pri izpolnjevanju obveznosti iz III.A poglavja četrtega dela ZDavP-2. V zvezi s tem je bil zato sprejet [85.b](http://www.pisrs.si/Pis.web/pregledPredpisa?id=PRAV7927) člen Pravilnika o izvajanju ZDavP-2 (Uradni list RS, št. [141/06](http://www.uradni-list.si/1/objava.jsp?sop=2006-01-6164), [46/07](http://www.uradni-list.si/1/objava.jsp?sop=2007-01-2513), [102/07](http://www.uradni-list.si/1/objava.jsp?sop=2007-01-5128), [28/09](http://www.uradni-list.si/1/objava.jsp?sop=2009-01-1193), [101/11](http://www.uradni-list.si/1/objava.jsp?sop=2011-01-4337), [24/12](http://www.uradni-list.si/1/objava.jsp?sop=2012-01-0925), [32/12](http://www.uradni-list.si/1/objava.jsp?sop=2012-01-1402) – ZDavP-2E, [19/13](http://www.uradni-list.si/1/objava.jsp?sop=2013-01-0659), [45/14](http://www.uradni-list.si/1/objava.jsp?sop=2014-01-1838), [97/14](http://www.uradni-list.si/1/objava.jsp?sop=2014-01-4077), [39/15](http://www.uradni-list.si/1/objava.jsp?sop=2015-01-1618), [40/16](http://www.uradni-list.si/1/objava.jsp?sop=2016-01-1765), [85/16](http://www.uradni-list.si/1/objava.jsp?sop=2016-01-3704), [30/17](http://www.uradni-list.si/1/objava.jsp?sop=2017-01-1605), [37/18](http://www.uradni-list.si/1/objava.jsp?sop=2018-01-1843), [43/19](http://www.uradni-list.si/1/objava.jsp?sop=2019-01-1999), [80/19](http://www.uradni-list.si/1/objava.jsp?sop=2019-01-3654) in [106/20](http://www.uradni-list.si/1/objava.jsp?sop=2020-01-2002)), ki določa, da se poročevalskim finančnim institucijam Slovenije dovoli, da lahko uporabijo storitve tretjih oseb kot ponudnikov storitev pri izpolnjevanju obveznosti iz III.A poglavja četrtega dela ZDavP-2, pri čemer morajo poročevalske finančne institucije o tem predhodno obvestiti finančno upravo.

## Pridobitev digitalnega in strežniškega potrdila

V primeru, da CRS sporočilo oddaja v imenu finančne institucije tretja oseba, mora ta oseba pridobiti digitalno potrdilo za dostopanje do eDavkov, prav tako pa tudi strežniško potrdilo. Finančna institucija (t.j. pooblastitelj) mora o tem, kdo bo v njenem imenu oddajal CRS sporočilo, obvestiti FURS na obrazcu, ki je objavljen na spletni strani FURS [www.fu.gov.si/crs](http://www.fu.gov.si/crs) v razdelku Tehnične informacije.

## Način oddaje obrazca

Finančna institucija (pooblastitelj) mora FURS obvestiti o osebi (pooblaščencu), ki bo v njenem imenu oddala CRS poročilo. V ta namen mora izpolniti »Obrazec za dodelitev in preklic zunanjih pooblastil v zvezi s sporočanjem informacij o finančnih računih«.

Obrazec mora finančna institucija poslati na elektronski naslov [crs.fu@gov.si](mailto:crs.fu@gov.si). Pooblastilo velja do preklica s strani finančne institucije, ki nastopa v vlogi pooblastitelja.

V primeru, da CRS sporočilo odda tretja oseba, za katero ni bilo oddanega pooblastila, bo FURS takšno sporočilo zavrnil.

# Priloge

Na spletni strani FURS [www.fu.gov.si/crs](http://www.fu.gov.si/crs) so v razdelku Tehnične informacije objavljeni naslednji dokumenti:

* Navodilo za registracijo strežniškega potrdila v sistemu eDavki
* Obrazec za dodelitev in preklic zunanjih pooblastil v zvezi s sporočanjem informacij o finančnih računih
* Primeri poročanih sporočil
* Seznam kod napak
* Tehnični parametri izmenjave - B2B profil
* Uporaba ISO kod držav v povezavi z Direktivo Sveta 2011/16/EU
* Zip datoteka z definicijami shem za začetno, popravljalno, statusno in ničelno sporočilo

Tehnična specifikacija komunikacijskega standarda ZBS\_B2B je objavljena na spletni strani Združenja bank Slovenije (<https://www.zbs-giz.si/zdruzenje-bank.asp?StructureId=1200>).

1. Izjema je poročevalsko leto 2020, ko se zaradi nastale izredne situacije zaradi COVID-19 kot pravočasno oddana CRS sporočila za poročevalsko leto 2019 štejo vsa sporočila oddana najkasneje do 31. 7. 2020. [↑](#footnote-ref-2)